Vruntlyke grote und wes ik gudes vormach tho juwer beheglicheit. Ersamen leven vrundes. Juwer lefve tho wetende also wmme de degdinghe, de in juwer jegenwardicheit gemaket wart tysschen my und Merten Jessen dem schipper, dat my de degdinghe mit alle nicht genoget, wentte hee my na der degdinghe honlyke manebrefve sande wmme syne olde hosen und andere plunderynghe, des ik ny genot, ok nywerlde sach, ok nicht van en wet. Ik hope ok tho Godhe, hedde ik selven by juwer ersamheit gevesen, de degdinghe scholde wol anders thogegaen hebbe, wenne see des [geschach]. Item wetet, lefven vrundes, dat ik sy bericht van guden luden, dat de ergnantte Merten Jesse in der Ny vorkofte den Ryssen 1 pantseer, 2 lotbyssen und 2 armborste, welket doch vorboden is by dem hogesten bode, dat nemant harnisk und silke dink den Ryssen vorkopen scholde, dar see de cristen mede beschedigen mogen, wentte see fieende sin Godes und der meinen cristenheit. Hirwmme, lefven vrundes, wellet den ergenantten Merten Jessen wndervisen, also dat dar ein ander an gedachte. Hirvan begere ik ein vruntlik antwarde mit den ersten van juwer ersamheit. Gode almechttige siit befolen tho ewigen tiden. Gescreven tho Wiborgh, wnder mynem ingesegel, an suntte Jakobus daghe am jare verteinhundert 37. By my Karl Kerstensson, hovetman tho Wiborgh. Adress: Den ersamen vorsichtigen wisen luden, borgermesteren und ratmannen tho Reval, kome desse breff mit erwerdicheit etc.